钦定古今图书集成/明伦汇编/官常典/第105卷 > 又 同前
## 钦定古今图书集成/明伦汇编/官常典/第105卷 > 又 同前

“周建懿亲，汉开磐石，内以敦睦九族，外以辑宁亿兆，
深根固本，崇奖王室，安则有以同其乐，衰则有以恤
其危，所由来久矣。”魏晋以下，多失厥中，不遵王度，各
徇所私，抑之则势齐于匹夫，抗之则权侔于万乘，矫
枉过正，非一时也。得失详乎《前史》，不复究而论焉。高
祖昆弟之恩，素非笃睦，闺房之隙，又不相容。至于二
世承基，其弊愈甚。是以滕穆暴薨，人皆窃议；蔡王将
没，自以为幸。唯卫王养于献后，故任遇特隆，而诸子
迁流，莫知死所。悲夫！其锡以茅土，称为“磐石”，行无甲兵之卫，居与甿隶为伍，外内无虞，颠危不暇，时逢多
难，将何望焉！